Af hvaða ættbálki , ætt , ættkvísl og tegund er sandreyðurin ? Sandreyðurin ( Balaenoptera borealis , e. sei whale ) er ein algengasta tegund stórhvela sem finnast hér við land . Hún finnst í öllum höfum í heiminum en heldur sig frá hafsvæðum við miðbaug og heimskautasjó . Sandreyðurin tilheyrir öðrum af tveimur undirættbálkum núlifandi hvala , skíðishvala , en honum tilheyra aðeins 10 tegundir af tæpum 80 hvalategundum . Allar aðrar tilheyra undirættbálki tannhvala . Eins og aðrir skíðishvalir sem finnast í hafinu umhverfis Ísland er sandreyðurin fardýr . Hún kemur hingað snemma á vorin og nýtir sér næringaríkan sjóinn þegar mergð er af átu í honum , en hverfur suður í höf á haustin . Á fæðustöðvunum umhverfis Ísland og öðrum hafsvæðum rétt sunnan við nyðri heimskautsbaug eða rétt norðan við syðri heimskautsbaug , getur hún innbyrgt gríðarlegt magn af fæðu á einum sólahring eða 800 - 1.000 kg af árfætlum ( eða krabbaflóm , Copepoda ) , ljósátu ( Euphausiacea ) , marflóm ( Amphipoda ) og ýmsum smáfiski sem heldur sig í efstu lögum sjávar . Algengt er að sjá smáa kálfa sem bornir voru suður í höfum , með mæðrum sínum í „ hlaðborðinu “ sem Norður-Atlantshafið hefur upp á að bjóða á vorin og sumrin . Höfuð sandreyðar Algengast er að fullorðnar sandreyðar verði 12,5 - 15,5 metrar á lengd . Kvendýrin eru stærri en karldýrin og er það regla meðal reyðarhvala ( Balaenopteridae ) . Stærsta sandreyður sem veiðst hefur , mældist hinsvegar um 20 metrar og var því sannkallaður risi meðal kynsystra sinna . Þyngd sandreyðar er yfirleitt á bilinu 20 - 25 tonn . Þess má geta að sandreyðurin er talin synda hraðast reyðarhvala og hún getur náð allt að 37 km/klst hraða . Sandreyðurin er flokkuð með eftirfarandi hætti :